《平江亭邀冯山允南同作》
宋代·赵衮

文公昔记滕王阁，气象终天拂寥廓。崔颢题诗黄鹤楼，今日声华还磊落。

安汉城头有佳处，江山清气归帘幕。少陵无人谪仙死，不遇才豪终寂寞。

苍苔满地荆棘生，梁栋尘埃喧鸟雀。风流贤守一登临，久倚阑干情不薄。

夜来风月觉澄清，天意人心如素约。仙葩当见浮空来，几百年来无此作。

嗟予好古今白头，到底支离材力弱。木桃或见致琼瑶，免对江山负惭作。

作者简介：赵衮，字良弼（《宋诗拾遗》卷三），一作希甫（《宋诗纪事》卷二一）。哲宗元祐二年（一○八七）知广安军（《续资治通鉴长编》卷三九六），以殿中丞致仕，归隐嘉禾（《宋诗拾遗》卷三）。